CELEX: 32018D1904
Language: hr
Date: 2018-12-04 00:00:00
Title: Provedbena odluka Vijeća (EU) 2018/1904 od 4. prosinca 2018. o odobrenju Nizozemskoj da uvede posebnu mjeru kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost

6.12.2018   
               
               
                  HR
               
               
                  Službeni list Europske unije
               
               
                  L 310/25
               
            
         PROVEDBENA ODLUKA VIJEĆA (EU) 2018/1904
         od 4. prosinca 2018.
         o odobrenju Nizozemskoj da uvede posebnu mjeru kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Na temelju članka 285. prvog stavka Direktive 2006/112/EZ države članice koje nisu iskoristile mogućnost na temelju članka 14. Direktive Vijeća 67/228/EEZ (2) mogu od poreza na dodanu vrijednost (PDV) izuzeti porezne obveznike čiji godišnji promet nije veći od 5 000 EUR ili protuvrijednosti tog iznosa u nacionalnoj valuti.
                  
               
                     (2)
                  
                  
                     Dopisom evidentiranim u Komisiji 19. srpnja 2018. Nizozemska je zatražila odobrenje da uvede posebnu mjeru kojom se odstupa od članka 285. Direktive 2006/112/EZ kako bi primjenjivala prag za izuzeće od 25 000 EUR. Tom bi posebnom mjerom porezni obveznici čiji godišnji promet nije veći od 25 000 EUR bili izuzeti od određenih ili svih obveza povezanih s PDV-om kako je navedeno u glavi XI. poglavljima od 2. do 6. Direktive 2006/112/EZ.
                  
               
                     (3)
                  
                  
                     Viši prag za posebnu odredbu za mala poduzeća utvrđenu u člancima od 281. do 294. Direktive 2006/112/EZ mjera je pojednostavljenja jer može bitno smanjiti obveze malih poduzeća u pogledu PDV-a. Ta posebna odredba nije obvezna za porezne obveznike.
                  
               
                     (4)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je zahtjev Nizozemske dopisima od 9. kolovoza 2018. proslijedila ostalim državama članicama, osim Španjolske i Cipra, kojima je zahtjev proslijeđen dopisima od 10. kolovoza 2018. Dopisom od 13. kolovoza 2018. Komisija je obavijestila Nizozemsku da ima sve informacije potrebne za procjenu tog zahtjeva.
                  
               
                     (5)
                  
                  
                     Zatraženo odstupanje u skladu je s ciljevima politike iz Komunikacije Komisije Vijeću, Europskom parlamentu, Europskom gospodarskom i socijalnom odboru i Odboru regija od 25. lipnja 2008. – „Počnimo od malih” – „Akt o malom poduzetništvu” za Europu.
                  
               
                     (6)
                  
                  
                     S obzirom na to da Nizozemska očekuje da će se primjenom višeg praga smanjiti obveze u pogledu PDV-a, a time i administrativno opterećenje i troškovi usklađivanja za mala poduzeća, Nizozemskoj bi trebalo odobriti da tu posebnu mjeru primjenjuje u ograničenom razdoblju, do 31. prosinca 2022. Posebna odredba za mala poduzeća nije obvezna, pa bi se porezni obveznici i dalje mogli odlučiti za uobičajene odredbe o PDV-u.
                  
               
                     (7)
                  
                  
                     S obzirom na to da se preispituju članci od 281. do 294. Direktive 2006/112/EZ o posebnoj odredbi za mala poduzeća, moguće je da će se donijeti direktiva o izmjeni tih članaka i da će se njome utvrditi datum od kojeg će države članice trebati primjenjivati nacionalne odredbe koji bi nastupio prije isteka odstupanja 31. prosinca 2022. U tom bi se slučaju ova Odluka trebala prestati primjenjivati.
                  
               
                     (8)
                  
                  
                     Prema informacijama koje je dostavila Nizozemska, viši će prag imati samo zanemariv utjecaj na ukupni iznos poreznog prihoda Nizozemske koji je naplaćen u fazi konačne potrošnje.
                  
               
                     (9)
                  
                  
                     Odstupanje ne utječe na vlastita sredstva Unije koja proizlaze iz PDV-a jer će Nizozemska izračunati naknadu u skladu s člankom 6. Uredbe Vijeća (EEZ, Euratom) br. 1553/89 (3),
                  
               DONIJELO JE OVU ODLUKU:
         
            Članak 1.
            Odstupajući od članka 285. Direktive 2006/112/EZ, Nizozemskoj se odobrava da porezne obveznike čiji godišnji promet nije veći od 25 000 EUR izuzme od PDV-a.
         
         
            Članak 2.
            Ova se Odluka primjenjuje od 1. siječnja 2020. do ranijeg od sljedeća dva datuma:
            
                        (a)
                     
                     
                        31. prosinca 2022.;
                     
                  
                        (b)
                     
                     
                        datuma od kojeg države članice trebaju primjenjivati bilo koje nacionalne odredbe koje su dužne donijeti u slučaju donošenja direktive o izmjeni članaka od 281. do 294. Direktive 2006/112/EZ o posebnoj odredbi za mala poduzeća.
                     
                  
         
            Članak 3.
            Ova Odluka proizvodi učinke od dana priopćenja.
         
         
            Članak 4.
            Ova je Odluka upućena Kraljevini Nizozemskoj.
         
         
            Sastavljeno u Bruxellesu 4. prosinca 2018.
            
               
                  Za Vijeće
               
               
                  Predsjednik
               
               H. LÖGER
            
         
         
            (1)  SL L 347, 11.12.2006., str. 1.
         
         
            (2)  Druga direktiva Vijeća 67/228/EEZ od 11. travnja 1967. o usklađivanju zakonodavstva država članica o porezima na promet – struktura i postupci za primjenu zajedničkog sustava poreza na dodanu vrijednost (SL 71, 14.4.1967., s. 1303/67.).
         
            (3)  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).